শরিফের বিরুদ্ধে জনরোষ, আর্মি নামল পাকিস্তানে, POK-তে কী অবস্থা?

ওয়েব ডেস্ক: কয়েকদিন আগে জেন জি আন্দোলনে নেপালের রাজনৈতিক পট পরিবর্তন হয়েছে। এরপরই তরুণদের আন্দোলন দেখেছে লেহ লাদাখে। গণআন্দোলনের সুর পাকিস্তানেও! পাক অধিকৃত কাশ্মীরে (Pak Occupied Kashmir) ক্ষোভে ফুঁসছেন সেখানকার বাসিন্দারা। সোমবার পথে নেমে বিক্ষোভ দেখাতে দেখা গিয়েছে আওয়ামি অ্যাকশন কমিটির ডাকা মিছিলে। পুরো অঞ্চল জুড়ে ‘শাটার ডাউন ও চাক্কা জ্যাম’ বনধ ডাকা হয়েছে। সোমবার মধ্যরাত থেকে বন্ধ করে দেওয়া হয়েছে ইন্টারনেট। পরিস্থিতি নিয়ন্ত্রণে আনতে মরিয়া পাকিস্তানের নিরাপত্তা বাহিনী।

পাক অধিকৃত কাশ্মীরের (Pak Occupied Kashmir) সাধারণ মানুষদের একটি সংগঠন ‘আওয়ামি অ্যাকশন কমিটি’ সোমবার পিওকে জুড়ে বিক্ষোভ দেখানোর পরিকল্পনা করেছে। এদিন হাজার হাজার মানুষ ব্যানার হাতে নিয়ে পথে নেমেছে। মোট ৩৮টি দাবি রয়েছে তাদের। এর মধ্যে অন্যতম পাকিস্তানে বসবাসকারী কাশ্মিরী রিফিউজিদের জন্য কাশ্মীর বিধানসভায় সংরক্ষিত ১২টি আসনের অবলুপ্তি। পাশাপাশি ময়দার দাম কমানো, বিদ্যুতের উপরে ন্যায্য ট্যারিফ বসানোর দাবিও করা হয়েছে। সেখানকার মানুষজনের অভিযোগ, পিওকে-তে স্বাস্থ্য, শিক্ষা ব্যবস্থা সম্পূর্ণ ভেঙে পড়েছে। একাধিকবার সরকারকে জানিয়েও কোনও লাভ হয়নি। চরমে দুর্নীতিও। বাধ্য হয়েই তাই ধর্মঘট, চাক্কা জ্যামের মতো পদক্ষেপ করতে হয়েছে।\

আরও পড়ুন:ইরানের উপর নিষেধাজ্ঞা পুনর্বহাল করল রাষ্ট্রপুঞ্জ!

সরকারি কাজে অবহেলা, দুর্নীতি, ঘুষ মাত্রাছাড়া আকার নিয়েছে। এদিকে প্রশাসনের তরফে হুঁশিয়ারি দেওয়া হয়েছে কোনওরকম ধর্মঘট বরদাস্ত করা হবে না। যদিও ওই অঞ্চলের বাসিন্দাদের পাশাপাশি স্থানীয় আইনজীবীরাও ধর্মঘটের সমর্থনে বার্তা দিয়েছেন। এই ধর্মঘটে সব শ্রেণির মানুষকে স্বতঃস্ফূর্তভাবে যোগদানের আহ্বান জানানো হয়েছে। সব মিলিয়ে অধিকৃত কাশ্মীরে নতুন করে বিক্ষোভের আগুন চাপ বাড়াচ্ছে পাকিস্তানের।  অনির্দিষ্টকাল পর্যন্ত এই বিক্ষোভ চলবে বলেই জানিয়েছে তারা। এদিকে, উত্তেজনার আশঙ্কায় ইসলামাবাদ ইতিমধ্যেই বিপুল নিরাপত্তা মোতায়েন করেছে। মধ্য রাত থেকেই ইন্টারনেট কেটে দিয়েছে। সোশ্যাল মিডিয়ায় শেয়ার করা ভিডিওগুলিতে দেখা গেছে যে লকডাউনের মধ্যে বিশাল সংখ্যক মানুষ স্লোগান তুলছেন এবং পতাকা উড়িয়েছেন। বিবিসি জানিয়েছে যে এই অঞ্চলে মোবাইল ফোন, ল্যান্ডলাইন, ইন্টারনেট পরিষেবা এবং সোশ্যাল মিডিয়া আংশিকভাবে বন্ধ রয়েছে। এনডিটিভি জানিয়েছে যে, নাগরিক সমাজ সংগঠনগুলির একটি ছাতা হিসাবে কাজ করছে ওই কমিটি।

দেখুন ভিডিও